依韵和子瞻遊孤山
作者：文同
朝代：宋

paragraphs: 跨明越，壓蘇湖，錢塘風物天下無。
玉峰孱顔石穿漏，雪海浩蕩潮喧呼。
舊嘗持之詫吾孥，會挈爾去相與娛。
宦遊若不來此都，腰間綵組徒云紆。
子瞻鳳咮新結廬，日哦其間興不孤。
平生美志自償足，休問滿眼生萑蒲。
有物可比中鄙夫，蜉蝣朝生死於晡。
公攘顯奪入胠篋，驕穉無乃非良圖。
子瞻之樂固有餘，辨說是非從魯蘧。
我今有索君勿逋，歸日好景爲我摹。